Jaroslava Blažková

Jaroslava Blažková (* 15. november 1933, Velké Meziříčí, Prvá ČSR – † 20. február 2017, Guelph, Kanada) bola slovenská prozaička, publicistka a autorka kníh pre deti a mládež.

 Životopis 
Detstvo prežila striedavo v Česku a na Slovensku, od roku 1948 však žila v Bratislave. Vzdelanie získavala na gymnáziu v Bratislave, neskôr začala diaľkovo študovať na filozofickej fakulte Univerzity Komenského, no štúdium v roku 1954 zanechala. Už počas štúdia na gymnáziu začala pracovať v Československom rozhlase, neskôr pracovala v redakcii denníka Smena, odkiaľ bola v roku 1956 prepustená z politických dôvodov. Potom pracovala ako robotníčka v záhradníctve, od roku 1959 sa venovala profesionálne literatúre. Od roku 1968 žila v Kanade, kam emigrovala so svojou rodinou, a vlastnej literárnej tvorbe sa venovala len sporadicky.

Za tvorbu pre deti dostala cenu UNESCO H. Ch. Andersena.

 Tvorba 
Najväčšia časť jej literárnej tvorby pochádza z obdobia pred jej emigráciou, nakoľko po roku 1989 jej vychádzajú už len reedície diel. V tomto období bola jednou z najobľúbenejších autoriek, no taktiež sa o jej dielach najviac diskutovalo. Jej diela sa nachádzajú na pomedzí vysokej a populárnej literatúry, humoru a sentimentu. Vo svojich dielach sa zaoberá problémami dospievajúcej mládeže, ktoré podáva veľmi expresívnym jazykom, s iróniou a sebairóniou rozprávača. V literatúre pre deti sa venovala umelecko-náučným dielam, v ktorých pútavou formou podáva napr. poznatky o prírode.

 Dielo  

 Literatúra pre dospelých 
 1961 – Nylonový mesiac
 1964 – Jahniatko a grandi, zbierka poviedok a noviel
 1997 – ... ako z gratulačnej karty, (výber z próz)
 2001 – Svadba v Káne Galilejskej, súbor poviedok
 2005 – Happyendy
 2013 – To decko je blázon (Zo spomienok rozmaznanej dcérušky)

 Literatúra pre deti a mládež 
 1961 – Tóno, ja a mravce, náučná knižka
 1962 – Ohňostroj pre deduška, humorná próza
 1962 – Ostrov kapitána Hašašara, náučná knižka
 1965 – Daduška a jarabáč, obrázková knižka pre najmenších
 1967 – Ako si mačky kúpili televízor, rozprávka
 1968 – Môj skvelý brat Robinzon, román
 1969 – Rozprávky z červenej ponožky, rozprávky
 2003 – Minka a pyžaminka
 2004 – Traja nebojsovia a duch Miguel
 2016 – Mačky vo vreci, humorné rozprávky
 Jeleňvízor, novšia verzia

 Ocenenia  
 1961 – Cena vydavateľstva Slovenský spisovateľ za najlepšiu prózu roka za novelu Nylonový mesiac
 1963 – Cena Fraňa Kráľa za najlepšiu prózu pre mládež za knihu Ohňostroj pre deduška
 1964 – Cena UNESCO – čestný diplom H. Ch. Andersena za knihu Ohňostroj pre deduška
 1968 – Cena vydavateľstva Mladé letá za najlepšiu prózu roka za knihu Môj skvelý brat Robinzon
 1969 – Cena vydavateľstva Mladé letá „Za jazykové majstrovstvo v literatúre pre deti“ za knihu Rozprávky z červenej ponožky. Táto cena bola udelená po prvýkrát. Knihu krátko na to v dôsledku začínajúcej normalizácie a emigrácie autorky zošrotovali.
 1999 – Cena Bibiany Trojruža za celoživotnú tvorbu pre deti

 Referencie 

 Externé odkazy 

 Jaroslava Blažková: Emigrácia je pre spisovateľa hádam to najstrašnejšie – rozhovor v denníku SME (2005)
 Jaroslava Blažková: V Kanade som žila náhradný život – rozhovor v denníku SME (2014)

Kategória:Slovenskí spisovatelia
Kategória:Slovenskí spisovatelia pre deti a mládež
Kategória:Slovenskí spisovatelia románov
Kategória:Slovenskí prozaici
Kategória:Slovenskí novinári
Kategória:Ženy v slovenskej literatúre